**על המועמדת:**

שמי שולי שטמלר, גדלתי בפתח תקווה להורים שעלו מארה"ב מתוך ציונות. בעלת תואר ראשון במחשבים וחינוך. מתכנתת במקצועי, עוסקת בהקמת מערכות מידע בטכנולוגיה מתקדמת. נשואה לחגי שטמלר המשמש כרב קהילה בשכונה, ומרצה ליהדות במכללות אקדמיות.

יש לנו שבעה ילדים ב"ה. הגדול בן 26 והקטנה בת 5. הגדול סטודנט לקולנוע, השני קצין בנח"ל, השלישי משרת כמפקד בבה"ד 7, בן ובת שמיניסטים, ושתי הקטנות בכיתה ג' ובגן חובה.

הגענו להר חומה לפני 16 שנה. הבן השני שלנו למד במחזור א' של בית ספר חומת שמואל ומאז כל ילדינו למדו ולומדים בשכונה. ילדינו היו ועודם פעילים בתנועות הנוער בני עקיבא ועזרא.

הר חומה היא שכונה מגוונת ומלאה באנשים שאכפת להם, וזה מה שאני אוהבת בה.

אני רואה בגיוון הזדמנות להפריה הדדית וצמיחה.

 **עשייה ציבורית:**

אני פעילה בקהילת בית הכנסת שלנו, מארגנת אירועים למשפחות הקהילה ומפגשי נשים. הקמתי קבוצת וואטסאפ לנשות הקהילה, קבוצה פעילה ומשמעותית לחיזוק הקשרים והתרומה ההדדית בכלל, והיום בעידן הקורונה בפרט.

במהלך השנים הייתי פעילה בוועד ההורים הבית ספרי, בין היתר קידמתי שם פתיחת צהרונים לילדי הכיתות הנמוכות.

בנוסף פעילה בוועדת הנוער השכונתית ומשתדלת לתרום מזמני ככל האפשר לטובת קידום הנוער מכל השכבות והמגזרים בשכונה, ופעילה במאבק להקמת מבנים לתנועות הנוער.

**מה ארצה לקדם בשכונה?**

שני עקרונות מובילים אותי בעשיה הציבורית:

האחד, ההבנה שכל אחד יכול להשפיע ולשפר את איכות חייו בסביבתו, "ואין הדבר תלוי אלא בי".

השני, הקהילתיות, כלומר החיבור של האדם אל הקהילה והרגשת השייכות, משפרים את איכות החיים של האדם וממילא של הקהילה כולה.

חשוב לי שכל תושב בשכונה יידע וירגיש שיש לו כתובת. ולכן אני רואה משמעות וחשיבות רבה בחיבור בין המנהל לתושבים וקידום צרכי התושבים, למשל מתן מענה לצרכי הנוער, נושא של תחבורה ציבורית פנים שכונתית והחוצה וכן קידום נושאים כמו ניקיון ותחזוקה, אחריות סביבתית ועוד.

כחברת הנהלה אני מאמינה שהתרומה שלי תהיה יותר משמעותית, שאוכל, מלבד קידום נושאים שונים, גם ליצור חיבורים בין קבוצות התושבים השונות, לפתח תחושת אחווה ולקדם שיח מכבד על אף השוני והמחלוקות.